Title: Zápis z 8 zasadania VVSRORVT
Author: Ľubomír Ondrušek
Company: Athlon

Zápis z IX. zasadnutia Výboru vlády SR pre obnovu a rozvoj Vysokých Tatier (VVSRORVT),
 dňa 24. apríla 2007 v Bratislave.

Okrem predsedu, tajomníka a členov výboru boli na zasadnutie ďalej prizvaní:

Peter LÍŠKA, riaditeľ, Štátne lesy TANAP
Stanislav KLAUČO, generálny riaditeľ, Sekcia ochrany prírody a krajiny MŽP SR
Juraj VANKO, Únia regionálnych združení vlastníkov neštátnych lesov SR
Peter CHUDÍK, predseda, VÚC Prešov
Mikuláš HUBA, SAV, Mimovládny výbor Naše Tatry
Július NOVOTNÝ, riaditeľ, Lesnícky výskumný ústav Zvolen
Ján MIZERÁK, riaditeľ, Štátna ochrana prírody SR Banská Bystrica
Pavol MAJKO, riaditeľ, správa TANAP
Štefan BIEĽAK, riaditeľ, Regionálne združenie tatranských a podtatranských obcí 
Mikuláš MICHELČÍK, predseda, Združenie lesníkov a ochrancov prírody Tatier
Ondrej ŠPROCH, riaditeľ, ORHaZZ Poprad
Milan BARAN, podpredseda Prešovského samosprávneho kraja
Ján ŠEFFER, Daphné, inštitút aplikovanej ekológie
Milan HAGOVSKÝ, riaditeľ, Tatranská informačná a rozvojová agentúra
Roman KRAJČOVIČ, ENVIREGIA
Peter Plachý, Kancelária obnovy Tatier
Ľubomír ONDRUŠEK, VVSRORVT

Na zasadnutí neboli prítomní ani v zastúpení:

Robert FICO, Predseda vlády SR
Ján POČIATEK, Minister financií SR
Viliam PICHLER, KDH
Štefan BIEĽAK, riaditeľ, Regionálne združenie tatranských a podtatranských obcí 
Mikuláš MICHELČÍK, predseda, Združenie lesníkov a ochrancov prírody Tatier
Peter Chudík, predseda, VÚC Prešov

Program: 
1. Informácia o doterajšej práci výboru, prijatých aktívnych uzneseniach 
2. Stav spracovania kalamity
3. Zonácia TANAP-u
4. Územný plán mesta Vysoké Tatry 
5. Kompenzácie neštátnym vlastníkom 
5. Informácia o činnosti Poradného koordinačného výboru pre TUR Vysokých Tatier
7. Informácia o čerpaní prostriedkov z Fondu solidarity Európskej únie
8. Rôzne 

Úvod 

Zasadnutie výboru otvoril o 16.00 zastupujúc predsedu výboru pán Jaroslav Izák, Minister životného prostredia SR. Ospravedlnil neúčasť  predsedu výboru.

Minister životného prostredia SR vyzval prítomných členov výboru na prípadné doplnenie programu zasadania o body neuvedené v zaslanej pozvánke.

Pán Ján Mokoš navrhol doplnenie do bodu rôzne o materiál „Návrh zabezpečenia flexibilnej kooperácie s ústrednými orgánmi štátnej správy prostredníctvom organizačnej jednotky mesta Vysoké Tatry – Kancelárie obnovy Vysokých Tatier, sídliacej v Bratislave a vo Vysokých Tatrách, požiadavky mesta Vysoké Tatry.“

Pán Martin Macharik navrhol zaradiť bod o čerpaní Fondu solidarity EÚ hneď po prvom bode (Informácia o doterajšej práci výboru).

Minister životného prostredia SR konštatoval, že program bol konsenzom schválený vrátane oboch navrhnutých zmien.

1.  Informácia o doterajšej práci výboru, prijatých aktívnych uzneseniach

Referuje pán Martin Macharik, tajomník výboru.

Prednesená správa tajomníka výboru bola bez výhrad vzatá na vedomie. 

Záver:  Výbor vlády SR pre obnovu a rozvoj Vysokých Tatier zobral na vedomie Informáciu o doterajšej práci výboru, prijatých aktívnych uzneseniach.

2. Fond Solidarity EÚ

Referuje tajomník výboru.

Prednesená správa tajomníka výboru bola bez výhrad vzatá na vedomie. Po stručnom vyhodnotení čerpania finančných prostriedkov fondu a zhrnutí záverečnej realizačnej správy, bola Správa o realizácii Fondu solidarity v Slovenskej republike schválená.

Záver: VVSRORVT schvaľuje Správu o realizácii Fondu solidarity EÚ v SR a poveruje vedúceho ÚV SR podpísaním tejto správy.

3. Spracovanie kalamity

Referuje štátny tajomník MP SR, zastupujúc ministra pôdohospodárstva SR.

V rámci diskusie pán Peter Líška poukázal na činnosti v doline Tichej a Kôprovej. Poukazuje na náročnú činnosť príslušníkov PZ SR. Miestne policajné zložky však nedokážu zakročiť načas a dostatočne efektívne, nakoľko aktivisti porušujú lesný zákon aj 3x denne, celkovo možno aj 15x. Táto aktivita je aj nebezpečná z pohľadu bezpečnosti a ochrany zdravia, a dáva na zváženie úpravu tohto problému v zákonoch, lebo je v súčasnosti to viac-menej nepostihnuteľné.

Minister životného prostredia SR uviedol, že podľa jeho vedomostí sú vydané povolenia na ťažbu a samozrejme je nevyhnutné popri tom zároveň zachovať chránené biotopy. Súčasná situácia neprospieva riešeniu situácie v TANAP-e. 

Pán Juraj Vanko pripomína, že okrem ŠL TANAP-u, že aj urbár Východná eviduje kalamitné drevo v tejto oblasti. Dohodli sa na ťažbe s ochranármi, no doteraz nemajú povolenie. Nebola im ani vyplatená náhrada za drevo, ktoré tam ostalo, lebo údajne príslušný štátny orgán nemá peniaze na vyplatenie. Nátlakové akcie však rozhodne podľa neho neprospievajú riešeniu situácie.

Pán Ján Šeffer vidí dôvod eskalácie tohto konfliktu, lebo sú v rozpore dva zákony. Aktivisti veria, že sa tam porušuje smernica EÚ o biotopoch ako v území európskeho významu, a na druhej strane sa porušuje slovenský zákon o lesoch. Existuje údajne aj judikatúra z územia Španielska, že aj do zatiaľ nevyhlásených území európskeho významu sa nemá zasahovať. Nie je vylúčené, že reakciou na súčasný stav budú aj príslušné kroky zo strany EÚ. 

Minister životného prostredia SR uviedol, že podľa jeho vedomostí sa ťaží iba minimum z pôvodne plánovaného objemu a aj to iba pri cestách a nie v hĺbke lesa.

Pán Mikuláš Huba položil otázku, či by nebolo teda vhodnejšie, aby sa ťažba zastavila alebo prerušila do vynesenia konečného verdiktu, ak túto kauzu šetrí Slovenská inšpekcia ŽP.
 
Minister životného prostredia SR uviedol, že jeho sa tiež pýtajú, či sa porušuje zákon. On má analýzy, že nie. Vykonávajú sa aj protipožiarne opatrenia a opatrenia proti rojeniu podkôrneho hmyzu z padnutých stromov. Minister životného prostredia SR situáciu osobne videl, takisto aj to, koľko podkôrneho hmyzu tam skutočne je. Opätovne plánuje návštevy v dotknutom území. MŽP SR oslovuje aktivistov a ochranárske združenia, aby priši za rokovací stôl, ale združenia ako VLK nikdy neprišli.

Pán Juraj Vanko skonštatoval, že vyše 50% lesov na Slovensku je súkromných, vrátane tých na chránených územiach. Položil otázku, čo sa stane, ak aktivisti prídu zajtra inde a začnú blokovať aj vlastníkov lesov. Je potrebné túto situáciu definitívne rozriešiť.

Pán László Miklós uviedol, že dnes na parlamentnom výbore preberali súvisiace opatrenia. Pýtal sa, prečo SIŽP nevie okamžite v tejto veci rozhodnúť. Asi preto, lebo skutočne ide o vážny problém, doteraz na Slovensku neriešený.

Pán Ján Mizerák skonštatoval, že problémom je aj to, že do nášho právneho poriadku bola vložená tzv. EÚ terminológia bez dostatočného vysvetlenia. Nájsť adekvátne a presné definície nie je ľahké. Typickým príkladom môže byť termín disturbácia – narušovanie v týchto dvoch dolinách. Čo je v tomto prípade narušovanie a vzhľadom na aké územie, naozaj nie je možné jednoducho posúdiť.

Pán László Miklós uviedol, že dikcia zákona ani EÚ terminológia nebude iná a SIŽP nemôže čakať na nejakú zmenu v tomto ohľade. Mala by povedať áno alebo nie, čo najskôr.

Pán Mikuláš Huba sa vrátil k podkôrnemu hmyzu a súhlasil, že v hospodárskych lesoch mimo chránených území je takýto postup prípustný. Ale tu nie. Uprelo sa právo prírody vysporiadať sa s touto situáciou bez zásahu človeka.

Minister životného prostredia SR by uvítal, ak by bolo možné usmerniť aktivistov a ochranárov aby namiesto organizovania rôznych bojkotov organizovali napríklad požiarne hliadky v týchto lokalitách.

Pán Július Novotný uviedol, že už dávno sa mala sa vyriešiť zonácia Vysokých Tatier. Jasne by sa definovalo, že buď sa tam nemôže robiť nič a neurobí nič a je to bezpredmetné alebo sa tam konať môže a potrebné opatrenia sa urobia a tiež je to bezpredmetné. Takto sa vytvára sa obraz právnej neistoty a to je nie vhodné.

Pán Ján Mokoš uviedol, že protipožiarne opatrenia nemožno brať na ľahkú váhu, čo potvrdia všetci obyvatelia tej oblasti. Sú naozaj potrebné a nutné. Nejde len o estetizáciu prostredia, ale aj o veľké požiarne nebezpečenstvo.

Minister životného prostredia SR uzatvoril diskusiu s tým, že správa o stave spracovania kalamity bola vzatá na vedomie a neprijalo sa žiadne ďalšie uznesenie k tejto téme.

Záver:  Výbor vlády SR pre obnovu a rozvoj Vysokých Tatier zobral na vedomie Informáciu o stave spracovania kalamity, pestovných prác, ochrane lesa a protipožiarnej ochrane. - podľa príloh.

4. Zonácia TANAP-u

Referuje Minister životného prostredia SR.

Minister životného prostredia SR potvrdil, že do konca marca 2007 bola zonácia spracovaná na úrovni odbornej štúdie. Zdôraznil, že musí byť v tejto záležitosti zhoda a zároveň sa majú v rozumnej miere akceptovať aj vhodné rozvojové nároky a taktiež rešpektovať vlastníkov neštátnych lesov či iných pozemkov. Na jeseň 2007 by zonácia mohla byť schválená vládou.

V rámci diskusie pán Július Novotný uviedol, že zóna A je definitívna, pracuje sa ešte na vyladení zóny B, C a D. Ak má zonácia fungovať musia nastať aj legislatívne úpravy zároveň s definovaním kompenzácií neštátnym vlastníkom. Musí sa intenzívne rokovať so stakeholdermi.

Pán Ivan Štefanec poukázal na § 104 ods. 28 zákona č. 543/2002 Z. z. o ochrane prírody a krajiny, v zmysle ktorého vláda SR mala do jedného roka od nadobudnutia účinnosti tohto zákona (t.j. do 31.10.2006) vydať nariadenie, ktorým vyhlási zóny Tatranského národného parku. Termín a teda ani zákon nebol dodržaný.

Pán Juraj Vanko navrhol použitie tzv. rakúskeho modelu, kde v najprísnejšom stupni ochrany budú prednostne iba územia štátu a nie neštátnych vlastníkov. Nie je zanedbateľný ani psychologický dopad na vlastníkov lesov, ktorí vlastnili stáročia svoje majetky, v roku 1948 im ich vzali, a po roku 1989 ich dostali späť, ale majú z toho iba náklady, lebo svoj majetok nemôžu plnohodnotne užívať, niektorí tam dokonca ani nemôžu chodiť. Má sa stimulovať vykonávanie ochrany a nie zakazovať aktivity. Nech vlastníci súťažia so ŠOP v oblasti ochrany. Nemožno v tomto procese vynechať ani miestne obyvateľstvo – to tam žije, je treba sa k nim minimálne správať slušne. Terajšie kroky hodnotí ako pozitívnu zmenu a verí, že to bude naozaj len lepšie.

Pán Roman Krajčovič uviedol, že ani zonácia nie je všeliekom. Po nej musí nasledovať program starostlivosti. Až tak sa asi vyrieši aj Tichá a Kôprová dolina.

Pán Ján Mokoš bude úprimne rád, ak sa zonácia dokončí na jeseň. Územný plán mesta Vysoké Tatry dlhé roky čaká len na to.

Minister životného prostredia SR uzatvoril diskusiu s tým, že návrh zonácie bude verejnosti predstavený zhruba v polovici mája 2007 a uzavretý zhruba v septembri 2007.
 
Záver:  Výbor vlády SR pre obnovu a rozvoj Vysokých Tatier zobral na vedomie Informáciu o stave zonácie TANAP-u.

5. Územný plán mesta Vysoké Tatry

Referuje pán Ján Mokoš, primátor mesta Vysoké Tatry.

Pán Ján Mokoš zdôraznil, že územný plán sa spracúva už od roku 1998 s drobnými prestávkami. Mesto ho musí stále prepracovávať a dopĺňať, aj kvôli zmenám v legislatíve či požiadavkám zo strany KÚŽP. Pripomenul, že všetky takéto zmeny si vyžadujú stále nové materiály a štúdie a mesto ich musí platiť. 

Pán Ján Mokoš prezentoval členom fotografie popadaných stromov pri ľudských obydliach. Aj turisti vidia spadnuté stromy, pri cestách, chodníkoch, električke a dlho nič sa nedeje. Nevytvára to dojem, že sa niekto o to stará. Územia nie sú dodnes dočistené.

V rámci diskusie pán Peter Líška poukázal na to, že ŠL TANAP robia všetko, čo je v ich kapacitných možnostiach. Ale na súkromných lesoch nemôžu aj tak zasahovať. 

Pán László Miklós sa pýtal, či to zostatkové drevo nemala odpratať firma, čo drevo na tom území kúpila, aj keď je jasné, že toto sa im už neoplatí ťažiť.

Pán Ján Mokoš uviedol, že mesto Vysoké Tatry trápi to, že zostatkové drevo tam ostáva ležať. Mesto by rado pomohlo ŠL TANAP pri vyčistení. Je to aj v záujme udržania dobrého turistického ruchu.

Minister životného prostredia SR podporil snahu mesta Vysoké Tatry o užšiu spoluprácu so ŠL TANAP v tomto smere a uzatvoril diskusiu s tým, že informácia o stave vypracovania územného plánu bola vzatá na vedomie a neprijalo sa žiadne ďalšie uznesenie k tejto téme. 

Záver:  Výbor vlády SR pre obnovu a rozvoj Vysokých Tatier zobral na vedomie Informáciu o stave vypracovania územného plánu mesta Vysoké Tatry.

6. Kompenzácie neštátnym vlastníkom

Referuje pán Martin Macharik..

Tajomín výboru predstavil štúdiu o riešení vlastníckych vzťahov na územiach s vyšším stupňom ochrany prírody vo vlastníctve neštátnych vlastníkov formou dlhodobého nájmu. Zdôraznil, že tento materiál najmä otvára diskusiu a vôbec vytvára rámec nejakých ďalších rokovaní. Nie je to uzavretá záležitosť.

Tajomín výboru tiež informoval o pripravovaných aktivitách MŽP v tejto oblasti, konkrétne zadefinovaí všetkých inštitútov kompenzácií do novely zákona č. 543 Z. z.

V rámci diskusie pán Juraj Vanko zopakoval, že oni (neštátni vlastníci) sa s tým zaoberali na svojom zasadnutí. Zhodli sa, že je dobré a vítajú, že sa to začalo konečne systematicky riešiť. Majú však pripomienky koncepčného a technického rázu. Posledných 20 rokov sa vyhlasujú nové chránené územia bez ohľadu na vôľu neštátnych vlastníkov, ktorí tam majú svoje pozemky  a bez ohľadu na prípadný dopad na štátny rozpočet. Takže buď to bude štát stáť stovky miliónov alebo budeme mať toľko chránených území, na aké má štát finančné prostriedky (na platby kompenzácií neštátnym vlastníkom majúcich pozemky v chránených územaich). Vyzdvihol prípadné zavedenie inštitútu zmluvnej ochrany. Hoci ich stanovisko bolo nakoniec k tejto štúdii odmietavé, nie je to zásadne proti, ale platí ponuka na ďalšie rokovanie a hľadanie riešení.

Pán Martin Macharik uviedol, že aj model v Rakúsku, ktorí neštátni vlastníci stále dávajú za vzor, bol tvorený až 20 rokov, kým začal efektívne fungovať.

Pán Ján Mokoš konštatoval, že štúdii chyba porovnávacia ekonomická štúdia (komparatívna ekonomická štúdia dopadov jednotlivých variant) a právna porovnávacia štúdia. Žiada, aby bola doplnená.

Pán Juraj Vanko uviedol, že aj alpínske lúky by mali byť zahrnuté do kompenzácií, hoci sa v súčasnosti vôbec nevyužívajú (kompenzácia je navrhnutá v sume 0,- Sk). S využívaním sa môže kedykoľvek začať a treba s tým preto uvažovať. Právo poľovníctva by malo stále ostať vlastníkovi pozemku.

Minister životného prostredia SR uzatvoril diskusiu s tým, že informácia o kompenzáciách formou nájomných zmlúv a ostatných inštitútoch bola vzatá na vedomie. Bolo prijaté predložené uznesenie so zmenou navrhnutou pánom Jánom Mokošom ohľadom porovnávacej štúdie.

Záver: Výbor vlády SR pre obnovu a rozvoj Vysokých Tatier ukladá tajomníkovi výboru, aby v spolupráci s MŽP SR - dopracoval systém kompenzácie vlastníkom neštátnych pozemkov zaradených do režimu ochrany prírody formou nájmov, s ohľadom na pripomienky vlastníkov a ŠOP SR a vypracoval komparatívnu ekonomickú/právnu štúdiu jednotlivých dopadov, s cieľom pripraviť podklady pre novelizácie príslušných právnych noriem a pre nájomné zmluvy. 

Termín: November 2007
Zodpovedný: tajomník VVSRORVT

7. Informácia o činnosti Poradného koordinačného výboru pre TUR Vysokých Tatier 

Referuje pán Milan Baran, podpredseda Prešovského samosprávneho kraja.

Prednesená správa bola bez výhrad vzatá na vedomie. 

Záver:  Výbor vlády SR pre obnovu a rozvoj Vysokých Tatier zobral na vedomie Informáciu o činnosti Poradného koordinačného výboru pre trvalo udržateľný rozvoj Vysokých Tatier.

8. Rôzne 

V tomto bode bol prerokovaný iba materiál mesta Vysoké Tatry predložený primátorom mesta Pánom Jánom Mokošom prítomným až tesne pred rokovaním výboru s názvom „Návrh zabezpečenia flexibilnej kooperácie s ústrednými orgánmi štátnej správy prostredníctvom organizačnej jednotky mesta Vysoké Tatry – Kancelárie obnovy Vysokých Tatier, sídliacej v Bratislave a vo Vysokých tatrách, požiadavky mesta Vysoké Tatry.“

Minister životného prostredia SR po rýchlom oboznámení sa s materiálom navrhol z dôvodu, že materiál môže byť v kolízii so štatútom výboru, aby to prerokovala osobitná skupina a porovnala so štatútom. Ďalej navrhol, aby mesto Vysoké Tatry materiál prerokovalo s tajomníkom výboru a predložilo na ďalšie zasadnutie VVSRORVT v skoršom termíne. Mesto Vysoké Tatry s uvedeným postupom neprejavilo nesúhlas a nenavrhlo o preloženom uznesení hlasovať.

Pán Martin Macharik uviedol, že jedna etapa práce výboru je viac-menej dokončená. Otázkou ostáva, čím sa bude výbor zaoberať v budúcnosti. Členovia výboru by mali stanoviť najbližšie ciele.

Pán Ivan Štefanec uviedol, že výbor si mal najmä dohliadnuť na prijatie zonácie a vytvorenie fungujúceho systému náhrad neštátnym vlastníkom, a to nielen v Tatrách.

Pán Ján Mokoš uviedol, že skutočne jedna etapa – obnova – je možno na konci. Výbor bol však vytvorený, ako aj z názvu vyplýva, tiež pre rozvoj Vysokých Tatier. Výbor by mal ostať zachovaný a aktivizovať sa týmto smerom.

Minister životného prostredia SR skonštatoval, že vidí súčasný zmysel existenicie výboru hlavne v pomoci pri riešení čiastkových úloh pri dokončovaní systému zonácie.

Záver

Minister životného prostredia SR konštatoval, že bol prerokovaný celý program zasadania výboru, poďakoval prítomným za aktívnu a konštruktívnu účasť a o 18:00 ukončil zasadanie výboru.